ჰილარი კლინტონი

ჰილარი კლინტონი ( დ. 26 გჷმათუთა 1947, ჩიკაგო) — ამერიკალი პოლიტიკოსი, 2009-2013 წანეფს ააშ-იშ სახენწჷფო მელამოსე რდჷ ბარაკ ობამაშ ადმინისტრაციას. ააშ-იშ სენატორი ნიუ-იორკშე 2001-09 წანეფს, პრეზიდენტალაშ კანდიდატი რდჷ დემოკრატიული პარტიაშე 2008 წანაშ გიშაგორუეფს. ააშ-იშ მაართა ლედი 1993-2001 წანეფს ბილ კლინტონიშ პრეზიდენტალაშ ბორჯის.

წჷმოულობათ ილინოისარ ჰილარი როდჰემქ ქიანაშ ხვილაფა, 1969 წანას, მიპალუ კრიტიკული გიშულათ უელესლიშ კოლეჯის წანაშ დაჭყაფუშ მემართუას. კარიერა დიჭყჷ, მუჭოთ ადვოკატიქჷნ თეშ 1973 წანას იელიშ იურიდიული სკოლაშ თებაშ უკული. 1975 წანას არკანზასშა გეგნორთჷ, სოდე ბილ კლინტონს ჩილო ქაჸუნუ დო კარიერა კონგრესიშ იურიდიულ კონსულტანტო გაგჷნძორჷ. 1979 წანას თიქ მაართა ოსურ პარტნიორო გჷნირთჷ როუზიშ ადვოკატეფიშ ფირმას, 1988-1991 წანეფს — ქიანაშ ოში არძაშე გოლინამი იურისტეფიშ ერკებულს ქჷმოხვადუ. 1979-81 დო 1983-92 წანეფს, არკანზასიშ მაართა ლედი რდჷ, აქტიურენდჷ მუსხირენ ორგანიზციას, ნამუეფიშ ღანკი ბაღანეფიშ ჯგირობუაშ გოუჯგუშაფა რდჷ, თაშნეშე უოლ-მარტიშ დო შხვა კორპორაციული სხუნუეფიშ მაკათური რდჷ.

ააშ-იშ მაართა ლედიშ პერიოდის თინა შანულამ როლს არსულენდჷ პოლიტიკაშ ოკითხირეფს. თიშ თარი ინიციატივა, კლინტონიშ სინთელეშ გეგმა, 1994 წანას კონგრესიშით ვადანტიკცებე, მარა 1997 წანას თიშ მოხვარათ დირსხუ სახენწჷფო ბაღანეფიშ სინთელეშ დაზღვევაშ პროგრამა დო სქუათ ეჭოფუაშ დო უშქურანჯი ფანიაშ აქტი. თიში ქორწინებაშ სტატუსიქ ბილ კლინტონწკჷმა ჯარალუაშ სხუნუაშ საგანო გჷნირთჷ, 1998 წანას ლევინსკიშ სკანდალიშ უკული.

ნიუ-იორკშა გინულაშ უკული კლინტონი გეგშაგორეს ააშ-იშ სენატის 2000 წანას — მაართა შვანი, მუჟამსჷთ ამერიკალი მაართა ლედი ჯარალობური საქვარუას ნინალენდჷ დო მაართა სენატორი ოსური თე შტატშე. თაქ თინა დუდშე ხუჯის უკინანდჷ ჯორჯ ბუშიშ გალენურ პოლიტიკას, ნამუთ თაშნეშე იკათუანდჷ ერაყიშ ლჷმაშ რეზოლუციაშა ყაბულობას. უკული თიქ გეგნუდირთჷ ბუშიშ ადმინისტრაციას ერაყიშ ლჷმაშ მალობაშ გეშა დო თაშნეშე მიარე დინოხოლენ ოკითხეფს. 2006 წანას კინ ახალას გეგშაგორე სენატის.

ჰილარი კლინტონი მაართა ოსური რე აშშ-იშ ისტორიას, ნამუსჷთ პრეზიდენტო გიშაგორუაშ დიდი შანსი უღუდჷნ. 2007 წანაშ გოძვენას ომენოღალე გჷმოკითხირეფს თინა ირო წჷმი რდჷ დემოკრატეფიშ ნომინანტეფს შქას. მარა 2008 წანაშ პრაიმერეფს გიორჯგინჷ ბარაკ ობამაქ.

რესურსეფი ინტერნეტის

  – 


კატეგორია:ააშ-იშ სახენწჷფო მელომესეეფი
კატეგორია:ააშ-იშ სენატორეფი
კატეგორია:ააშ-იშ მაართა ოსურეფი
კატეგორია:ამერიკალი პოლიტიკოსი ოსურეფი